শুধু বিভিন্ন ব্যাঙ্ক নয়, ঋণখেলাপি শিল্পপতি বিজয় মাল্যের কাছে ‘এয়ারপোর্ট অথরিটি অফ ইন্ডিয়া’রও পাওনা সাড়ে ২৯৪ কোটি টাকা! বিমান পরিবহণমন্ত্রী অশোক গজপতি রাজু আজ রাজ্যসভায় প্রশ্নোত্তর পর্বে জানিয়েছেন, এ বিষয়ে তিনটি মামলা দায়ের করা হয়েছে। এয়ার ইন্ডিয়ার কাছেও কেন্দ্রের বকেয়া রয়েছে। তবে সেই বকেয়ার পরিমাণ জানাতে চাননি মন্ত্রী। কিংফিশার এয়ারলাইন্সের কাছে সাত লক্ষ ৬২ হাজার টাকা চেয়ে একটি নোটিস জারি করা হয়েছে বলে কেন্দ্রীয় শ্রমমন্ত্রকও আজ বিবৃতি দিয়ে জানিয়েছে।
‘এমপ্লয়িজ প্রভিডেন্ট ফান্ড অর্গানাইজেশন’ (ইপিএফও) জানিয়েছে, ‘কিংফিশার এয়ারলাইন্সে’র কর্মীদের প্রভিডেন্ট ফান্ডের বকেয়ার বিষয়টি খতিয়ে দেখতে আধিকারিকদের একটি দল তৈরি করা হয়েছে। বিজয়ের বিরুদ্ধে জারি হয়েছে আরও চারটি জামিন অযোগ্য গ্রেফতারি পরোয়ানা। জিএমআরআর হায়দরাবাদ আন্তর্জাতিক বিমানবন্দর লিমিটেডকে দেওয়া ‘কিংফিশার এয়ারলাইন্সে’র দু’কোটি টাকার চেক বাউন্স করায় এই পরোয়ানা জারি করে হায়দরাবাদের একটি আদালত। আগামী ২৯ মার্চের মধ্যে সেগুলি কার্যকর করতে হবে। শোনা যাচ্ছে, সিবিআই মাল্য-আইডিবিআই মামলায় এয়ারবাসকে যুক্ত করতে চাইছে। ওই সংস্থার কাছ থেকেই বিমান কিনতেন মাল্য। সূত্রের খবর, ১৫-২০ দিনের মধ্যে তথ্য চেয়ে ফ্রান্সে আবেদনপত্রও পাঠানো হতে পারে। 
এদিকে, তিনি কোনও সংবাদপত্রকে সাক্ষাৎকার দেননি, মাল্যের এই টুইট-দাবির পর আজ তাঁর ইমেল ফাঁস করেছে একটি বিদেশি সংবাদপত্র! ইমেল সাক্ষাৎকারে চারটি প্রশ্নে মাল্যের সম্পূর্ণ জবাব প্রকাশ করা হয়েছে। সেখানে মাল্য জানিয়েছেন, তিনি মনে করেন, এখনই দেশে ফেরার সঠিক সময় নয়। সাক্ষাৎকারটি যে মাল্যেরই, সেই অবস্থানে অনড় ওই সংবাদপত্র।